འོན་ཀྱང་།ཐང་ལོས་འདྲེ་ལག་གི་བཤད་ཚུལ་དེ་གཏན་ནས་ཁས་ལེན་གྱི་མེད།ཁོ་ལོ་ངོ་བཅུ་ལ་དཔེ་ཀློག་གི་ནང་དུ་མགོ་རྒྱབ་ཅིང་དེའི་རྗེས་ནས་བཟུང་དཔེ་ཆ་རང་གི་གྲིབ་མ་བཞིན་བསྟེན་པ་རང་ལ་གསལ་བས།དཔེ་ཀློག་གི་འཇིག་རྟེན་ཅིག་ནས་མི་ལོ་བཅུ་ལྷག་འདས་བའི་གོ་རིམ་ཁྲོད་དུ་དཔེ་ཆ་ཁོ་ན་ཟ་རོགས་འཐུང་གྲོགས་ཡིན་ཅེས་བཤད་ཀྱང་མི་ཆོག་པ་ག་ལ་ཡོད།དེ་བས།ལྷ་ཀླུ་གཉན་གསུམ་གྱི་སྒྲུང་དེ་ལྟ་བུ་ཞིག་ཁོ་ལ་འབྲེལ་བ་གཏན་ནས་མེད་ཅེས་ཁས་ལེན་གྱི་མེད།རྒྱུ་མཚན།ཁོ་རང་སློབ་མཐར་ཕྱིན་མ་ཐག་ཅུང་མཐའ་ཁོབས་ཡིན་པའི་འབྲོག་རུའི་ལུང་ཁོགས་ཀྱི་སློབ་ཆུང་དེ་ནས་སུན་སྣང་དང་ཁེར་རྐྱང་གི་སྐྱོ་ངལ་སེལ་ཆེད་དུ་དཔེ་ཀློག་གི་ནང་ལ་མགོ་འཁོར་བ་ལྟ་བུ་ཞིག་ཆགས་ནས་ལས་མཐུན་བུ་མོ་ཞིག་ལ་འང་མ་འཕྲད་པ་ཁོ་རང་ལ་མི་གསལ་རྒྱུ་ག་ལ་ཡོད།ཐང་ལོ་ཞེས་བའི་མཚང་མིང་དང་གཅེས་མིང་གཉིས་ག་ཡིན་པ་ལྟ་བུ་འདི་ཡང་རྫོང་གྲོང་གི་སློབ་གྲོགས་དེ་ཚོས་ཁོར་ཐང་ན་ལུས་བའི་གཅེས་ལོ་རུ་བཏགས་པ་ལས་འབོད་ལོབས་སུ་གྱུར་བ་ཞིག་ཡིན།